Søren Egge Rasmussen (EL), 2023-11-28:
Tak for det.
Jeg vil gerne sige tak til de borgere, som har skrevet under på borgerforslaget.
Også tak til de mennesker, der har taget initiativ til underskriftindsamlingen.
Det sker jo nogle gange, at der er borgere, der får øje på noget, som skulle være bedre i samfundet.
Så vi har sådan set at gøre med nogle dårlige dyrevelfærdsforhold, hvor de bøder, der er blevet givet, ikke har været tilstrækkelige til at løse problemet.
Derfor er vi i Enhedslisten også helt åbne over for, at vi kunne komme frem til, at man skal skærpe reglerne for, hvad der skal til, for at man mister retten til at have ansvaret for dyr.
Når vi ser på det her forslag, synes jeg også, det er vigtigt at få afklaret, hvad det er for nogle ressourcer, politiet skal have for at varetage opgaven bedre.
Når jeg lytter til debatten her, er der ligesom nogle, der har en modvilje mod, at vi herinde fra Folketingets side skal definere, om der skal være særlige politienheder.
Og det bliver så til, at det skal politiet selv klare, for de skal være fleksible i deres opgavevaretagelse osv.
Men det er jo vigtigt, at der er nogle personer i politiet, som har en dyb ekspertise til at vurdere de her sager om grov vanrøgt, og at der kan blive grebet ind.
Jeg har sådan lidt en undren over for sagen om det stutteri i Jylland.
Hvorfor kom man ikke videre tidligere?
Hvorfor var det, at man efter flere år fandt ud af, at der var nedgravet heste på ejendommen?
Jeg synes, det, der er foregået, er langt ude, og derfor synes jeg, det er rigtig godt, at vi får det her forslag.
Jeg er også godt klar over, at når vi har en flertalsregering, ender det jo med, at det her borgerforslag ikke bliver vedtaget.
Ordføreren fra Liberal Alliance, Carsten Bach, bragte ind der, at vi måske kunne komme frem til at skrive en beretning, som kunne – hvad skal man sige – pålægge regeringen noget, hvis de ville stemme for sådan en beretning.
Men det er jo en flertalsregering, som kan gøre, hvad den har lyst til.
Og der synes jeg, at det at have et flertal jo også forpligter til at vedtage det bedste og ikke bare det, man selv synes bedst om.
Så den åbenhed håber jeg at der er i regeringspartierne, sådan at hvis der er dele i det her borgerforslag, som egentlig kommer med et godt input til, at her skal der strammes op, så vil man være åben over for det.
Men hvis vi kan komme frem til noget, som regeringen også vil være med til, er vi sådan set med på det.
Vi hører jo meget tit det der med, at der kommer nogle forhandlinger om dyrevelfærd, og den sang har vi hørt mange gange, også fra ministerens egen mund; også på møder, hvor døren var lukket, og andre steder, hvor den var åben.
Og der er ikke sket noget endnu, må jeg bare konstatere.
Der er ikke blevet indkaldt til de der forhandlinger.
Det er jo ikke kun den nuværende regerings skyld.
Under den tidligere regering var der en forventning om, at vi skulle ind at kigge på vilkårene for hvert enkelt produktionsdyr, og der kom vi bare ikke til.
Så der mangler at blive gennemført en opgave.
Vi ser frem til, at ministeren indkalder til nogle forpligtende forhandlinger om det.
Så tak til dem, der har skrevet under.
Og vi vil gerne tage det her med til udvalgsarbejdet og arbejde på, at vi får mest mulig dyrevelfærd ud af forslaget.